ดัชนีเชื่อมั่นทอง มี.ค. ต่ำกว่าระดับ 50 จุดครั้งแรกรอบ 4 เดือน วิตกเฟดขึ้นดอกเบี้ยเร็วกว่าคาด ดันดอลลาร์สหรัฐฯแข็ง กดราคาทองคำ ด้านผู้ค้า ชี้ราคาทองในประเทศทรงตัวจากบาทอ่อน คาดระหว่างเดือนอยู่ในกรอบ 17,500-20,000 บาท หวั่นทองโลกดิ่งใกล้จุดต่ำสุดเดิม 1,130 ดอลลาร์…,เมื่อวันที่ 12 มี.ค. นายกมลธัญ พรไพศาลวิจิต ผู้อำนวยการศูนย์วิจัยทองคำ เปิดเผยดัชนีความเชื่อมั่นราคาทองคำเดือนมีนาคม 2558 ว่า ดัชนีความเชื่อมั่นราคาทองคำกลับมาสะท้อนมุมมองเชิงลบครั้งแรกในรอบ 4 เดือน ค่าดัชนีความเชื่อมั่นราคาทองคำอยู่ที่ระดับ 45.56 จุด ลดลง 7.13 จุด หรือลดลง 13.53% เมื่อเทียบกับเดือนที่ผ่านมาที่ดัชนีอยู่ที่ 52.69 จุด โดยดัชนีความเชื่อมั่นราคาทองคำกลับมาเคลื่อนไหวต่ำกว่าระดับ 50 จุด สะท้อนทัศนคติในเชิงลบต่อราคาทองคำในประเทศ,ทั้งนี้ มาจากปัจจัยการฟื้นตัวทางเศรษฐกิจของสหรัฐฯ จากความวิตกกังวลว่าธนาคารกลางสหรัฐฯ อาจจะมีการปรับขึ้นอัตราดอกเบี้ยเร็วกว่าที่คาดกันไว้ก่อนหน้า ส่งผลให้สกุลเงินดอลลาร์สหรัฐฯ ปรับตัวแข็งค่าขึ้นต่อเนื่องและลดความน่าสนใจของทองคำ ประกอบกับปัจจัยหนุนเดิมอย่างประเด็นความเสี่ยงของกรีซสามารถคลี่คลายไปได้ ระยะสั้น ด้านปัจจัยในประเทศมองเงินบาทอ่อนค่าซึ่งสามารถช่วยลดการอ่อนตัวของราคาทองคำในประเทศ โดยมุมมองดังกล่าวยังสอดคล้องกันทั้งกลุ่มผู้ลงทุนทองคำและกลุ่มผู้ค้าทองคำ สะท้อนผ่านค่าดัชนีแบบแยกกลุ่มตัวอย่างที่ปรับตัวลดลงต่ำกว่าระดับ 50 จุดเช่นกัน, ,ขณะที่ดัชนีความเชื่อมั่นราคาทองคำในระยะสามเดือนข้างหน้ามีการปรับลดลงต่ำกว่า ระดับ 50 จุดเช่นกัน สะท้อนให้เห็นว่านักลงทุนและผู้ค้าทองคำมีความอ่อนไหวต่อข่าวการปรับขึ้นดอกเบี้ยของธนาคารกลางสหรัฐฯ อย่างไรก็ดี ประเมินว่าการปรับดอกเบี้ยน่าจะยังอยู่ในช่วงปลายไตรมาส 2 ถึงช่วงต้นไตรมาส 3 เนื่องจากยังมีผลกระทบจากการแข็งค่าของค่าเงินดอลลาร์สหรัฐฯ ที่กระทบต่อการฟื้นตัวทางเศรษฐกิจอยู่พอสมควร, ,ด้าน ดร.ทรรศนะ บุญขวัญ ประธานคณะทำงานศูนย์วิจัยทองคำ เปิดเผยบทสรุปความคิดเห็นผู้ค้าทองคำรายใหญ่ จำนวน 9 ตัวอย่าง พบว่าผู้ค้าส่วนใหญ่มีมุมมองต่อราคาทองคำในช่วงเดือนมีนาคม 2558 ในเชิงลบ โดยมีผู้ค้า 2 รายมองทองคำเฉลี่ยจะปรับตัวเพิ่มขึ้น 3 รายมองราคาทองเฉลี่ยจะใกล้เคียงกับเดือนกุมภาพันธ์ ขณะที่อีก 4 รายเชื่อว่าราคาทองคำเฉลี่ยจะปรับตัวลดลงระหว่างเดือน,อย่างไรก็ตาม ผู้ค้ามองว่าราคาทองคำในตลาดโลกน่าจะมีกรอบราคาสูงสุดอยู่ระหว่าง 1,240-1,260 ดอลลาร์สหรัฐฯต่อออนซ์ ส่วนกรอบการเคลื่อนไหวของราคาต่ำสุดอยู่ที่ 1,140-1,160 ดอลลาร์สหรัฐฯต่อออนซ์ สำหรับราคาทองคำแท่งในประเทศ (ความบริสุทธิ์ 95.5%) กลุ่มตัวอย่างให้น้ำหนักราคาสูงสุดที่ 19,000-19,500 บาทต่อหนึ่งบาททองคำ และกรอบการเคลื่อนไหวต่ำสุดอยู่ที่ 17,500-18,000 บาทต่อหนึ่งบาททองคำ, ,เชื่อว่าค่าเงินบาทมีโอกาสอ่อนค่าหลังจากแข็งค่าเกินพื้นฐานในช่วงต้นปี ปัจจัยหลักมาจากความเป็นไปได้ที่ธนาคารกลางสหรัฐฯ จะปรับขึ้นดอกเบี้ยซึ่งจะส่งผลให้ค่าเงินดอลลาร์ปรับตัวแข็งค่าขึ้น การอ่อนค่าของเงินบาทจะช่วยทำให้ราคาทองคำในประเทศปรับตัวลดลงไม่สูงเท่า ทองคำในตลาดโลกเมื่อเปรียบเทียบเป็นเปอร์เซ็นต์ โดยผู้ค้ากังวลราคาทองคำโลกจะปรับตัวลดลงใกล้จุดต่ำสุดเดิม 1,130 ดอลลาร์สหรัฐฯ ต่อออนซ์ ดร.ทรรศนะ กล่าว
ดัชนีเชื่อมั่นทอง มี.ค. ต่ำกว่าระดับ 50 จุดครั้งแรกรอบ 4 เดือน วิตกเฟดขึ้นดอกเบี้ยเร็วกว่าคาด ดันดอลลาร์สหรัฐฯแข็ง กดราคาทองคำ ด้านผู้ค้า ชี้ราคาทองในประเทศทรงตัวจากบาทอ่อน คาดระหว่างเดือนอยู่ในกรอบ 17,500-20,000 บาท 